Rimi kauplustes müüdi jaaninädalal 655 708 pudelit ja purki õlu. Ümardatuna on see Rimi kommunikatsioonispetsialisti Katrin Batsi väitel 300 000  liitrit. Lihatoodete müügi kohta Rimi täpseid andmeid tuua ei oska, kuna Rimides ja Säästumarketites müüakse osa liha tükitootena ja osa kilodena. Näitena toob ta aga, et šašlõkki müüdi 7,5 tonni. Populaarne oli ka sea kaelakarbonaad, mida müüdi kokku 19,5 tonni. Säästumarketid müüsid 22 tonni sea abaliha. "Need tulemused annavad põhjust kinnitada, et kodus liha marineerimine on muutumas järjest populaarsemaks. Seda näitavad ka marinaadisegude kasvavad müüginumbrid," kinnitab Bats.